Sportingu president solvas West Hami juhte dildovendadeks (0)
Lissaboni Sportingu president Bruno de Carvalho pidas klubi ametlikule kanalile pika tiraadi, milles nimetas West Hami juhte David Sullivani ja David Goldi "dildovendadeks", vahendab Goal.com.
Kahe klubi juhtide suhted kiskusid tuliseks üleminekuakna lõpus. Sportingu poolkaitsjat William Carvalhot ihaldanud West Hami omanik David Sullivan väitis, et Portugali klubi lükkas esialgu pakkumise tagasi, kuid mõtles viimasel hetkel ümber, jätmata inglastele piisavalt aega tehingu vormistamiseks.
Sportingu president aga eitas selliseid kuuldusi ja valas West Hami juhid vihase sõnalaviiniga üle. "Kus on tõestus? Jah, tõsi, huvi on tuntud peaaegu terve mu meeskonna vastu, aga ütlen seda: West Hami toetajad kutsuvad härra David Sullivani ja tema venda dildovendadeks," tulistas de Carvalho.
45-aastane Portugali härrasmees viitas sellega Sullivani ja Goldi taustale - oma esimesed miljonid ajasid mehed kokku pornoäris. "Miks ma peaksin tegema jõulukingitusi vaenlasele? Ma ei anna neile midagi! Need vihased neitsid, West Hami president ... Peame tõtt rääkima!"
Kaks klubi ongi eriarvamusele jäänud - Sportingu kommunikatsiooniosakond teatas, et ametlikku pakkumist West Hami poolt ei tulnud, Londoni klubi presidendi poeg Dave Sullivan juunior aga teatas, et Lissaboni edastati kirjalik pakkumine.